
INTEGRARE EUROPEANĂ

REFERAT

privind aprobarea Protocolului de Înfrăţire şi Colaborare între Municipiul Timişoara (România) şi Oraşul Novi Sad (Uniunea Serbia şi Muntenegru)


Relaţiile dintre municipiul Timişoara (România) şi oraşul Novi Sad (Uniunea Serbia şi Muntenegru) s-au dezvoltat pe baza legăturilor tradiţionale de prietenie şi colaborare existente între cele două comunităţi vecine, apropiate din punct de vedere cultural şi istoric. În acest context, autorităţile administraţiei publice locale din cele două oraşe au iniţiat discuţii privind semnarea unui protocol de înfrăţire.


Având în vedere poziţia geografică a municipiului Timişoara şi a oraşului Novi Sad (ambele fiind situate în Euroregiunea Dunăre-Criş-Mureş-Tisa), precum şi importanţa acestora în plan cultural şi economic (fiind cele mai mari oraşe din cele două ţări vecine, în cadrul Euroregiunii), considerăm că înfrăţirea celor două oraşe ar contribui atât la dezvoltarea comunităţilor locale, cât şi la amplificarea şi consolidarea relaţiilor de cooperare în interiorul Euroregiunii DKMT.

De asemenea, ambele oraşe fiind importante centre universitare, înfrăţirea ar crea un cadru favorabil pentru  realizarea schimburilor de experienţă în mediul şcolar şi studenţesc, precum şi pentru instituirea de burse de studiu.   

La începutul anului 2001 a fost semnat un Acord trilateral de cooperare între cele mai mari oraşe din Euroregiunea DKMT - Timişoara (România), Szeged (Republica Ungară) şi Novi Sad (Uniunea Serbia şi Muntenegru), urmărindu-se aprofundarea şi propagarea colaborării economice, ştiinţifice şi culturale în cadrul euroregiunii.

Împrejurările istorice au împiedicat lărgirea cadrului de cooperare dintre partea română şi partea sârbă, astfel că discuţiile purtate de autorităţile locale din Timişoara şi Novi Sad, privind încheierea unui protocol de înfrăţire au fost întrerupte.

Cu ocazia vizitei efectuate la Novi Sad, în luna iunie a anului 2005, de către reprezentanţii autorităţilor publice locale timişorene, demersurile privind înfrăţirea oraşelor au fost reluate.


Textul propus al Protocolului stabileşte direcţiile de cooperare între cele două oraşe, în spiritul promovării bunei înţelegeri, a democraţiei şi prosperităţii.




În conformitate cu prevederile art.14 din Legea administraţiei publice locale nr. 215/2001 şi potrivit dispoziţiilor art. 41 din Legea tratatelor nr. 590/2003, Protocolul de Înfrăţire şi Colaborare între Municipiul Timişoara (România) şi Oraşul Novi Sad (Uniunea Serbia şi Muntenegru) a fost avizat  favorabil de către Ministerul Afacerilor Externe (Avizul nr. H2-1/476, înregistrat la Primăria Municipiului Timişoara sub numărul  SC 2005 - 12714 din 14.07.2005) şi Ministerul Administraţiei şi Internelor (Avizul nr. 271684/04.07.2005, înregistrat la Primăria Municipiului Timişoara sub numărul SC 2005 - 12072 din 04.07.2005). 


Având în vedere aspectele menţionate mai sus;


Având în vedere Avizul nr. H2-1/476 al Ministerului Afacerilor Externe, înregistrat la Primăria Municipiului Timişoara sub numărul SC 2005 - 12714 din 14.07.2005;

Având în vedere Avizul nr. 271684/04.07.2005 al Ministerului Administraţiei şi Internelor, înregistrat la Primăria Municipiului Timişoara sub numărul SC 2005 - 12072 din 04.07.2005;


În conformitate cu prevederile art.41 din Legea tratatelor nr. 590/2003, ale art. 11 alin.1, art.14, art. 38 lit.(y) şi ale art.46 din Legea administraţiei publice locale nr. 215/2001;

Propunem:


Aprobarea Protocolului de Înfrăţire şi Colaborare între Municipiul Timişoara (România) şi Oraşul Novi Sad (Uniunea Serbia şi Muntenegru).

         Şef Serviciu Dezvoltare şi                                                                             Întocmit

           Integrare Europeană                                                                                                                                                     
          Arh. AURELIA JUNIE                                                              Jr. ELEONORA ALINA SAS

Avizat Juridic

Şef Serviciul Juridic

Cons.Jr. MIRELA LASUSCHEVICI

